**Şoarecul şi guzganul**

*Alecu Donici*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

– Vecine! Ai auzit o veste de priinţă?

Zicea către guzgan un şoarec la ambari,

Că leul au luat în unghie pe mâţă

Şi noi de-acum vom fi aice mari şi tari.

– Ei, nu te bucura, prietene, degeaba –

Guzganul au răspuns c-un aer ispitit –

Căci de va rămânea la ei pe unghii treaba,

Apoi sărmanul leu nu scapă nezătrit:

Ca mâţa fiară nu-i mai groaznică sub soare.

Fricoşilor le par puternici numai cei

De care se tem ei.

Precum la noi au zis o treaptă oarecare:

Doar pui, armaşul mare.